b'\n_START_ARTICLE_\nDemografija\n_START_SECTION_\nLietuvoje\n_START_PARAGRAPH_\nLietuvoje nuodugnesni demografiniai tyrimai, pirmiausia demografin\xc4\x97s statistikos, prad\xc4\x97ti XX a. pirmoje pus\xc4\x97je, pradininkai: Albinas Rimka, Kazys O\xc5\xbeelis, S. Kakliauskas. Tokio pob\xc5\xabd\xc5\xbeio tyrimai buvo atliekami iki XX a. a\xc5\xa1tunto de\xc5\xa1imtme\xc4\x8dio. Nuo devinto de\xc5\xa1imtme\xc4\x8dio tiriami demografini\xc5\xb3 proces\xc5\xb3 ir s\xc4\x85lyg\xc5\xb3 prie\xc5\xbeastiniai ry\xc5\xa1iai, demografin\xc4\x97s nuostatos bei elgsena, atliekami gyventoj\xc5\xb3 politikos tyrimai. Svarbiausius demografinius tyrimus 1984\xe2\x80\x931992 m. atliko Ekonomikos institutas, 1992\xe2\x80\x931995 m. Lietuvos filosofijos, sociologijos ir teis\xc4\x97s institutas, 1995\xe2\x80\x932002 m. Filosofijos ir sociologijos institutas, nuo 2002 m. \xe2\x80\x93 Socialini\xc5\xb3 tyrim\xc5\xb3 instituto Demografijos skyriai.\n_START_SECTION_\nMokslo objektas\n_START_PARAGRAPH_\nDemografija susijusi su kitais mokslais: sociologija, ekonomika, geografija, istorija, kult\xc5\xabrin\xc4\x97 antropologija, epidemiologija, ekologija, genetika, fizin\xc4\x97 antropologija. Faktinius duomenis demografiniams tyrimams teikia \xe2\x80\x93 demografin\xc4\x97 statistika, tiksliausius ir i\xc5\xa1samiausius \xe2\x80\x93 gyventoj\xc5\xb3 sura\xc5\xa1ymas. Demografiniai tyrimai atliekami remiantis matematikos, statistikos, sociologijos moksl\xc5\xb3 metodais. Demografija tiria tokius rei\xc5\xa1kinius, kaip gyvenimo ciklas, gyventoj\xc5\xb3 skai\xc4\x8dius, gyvenimo lygis, gyventoj\xc5\xb3 geografija, gyventoj\xc5\xb3 tankumas, gyventoj\xc5\xb3 migracija, gyventoj\xc5\xb3 politika, ra\xc5\xa1tingumas. Tyrimams apibendrinti sudaromi gyventoj\xc5\xb3 \xc5\xbeem\xc4\x97lapiai, gyventoj\xc5\xb3 piramid\xc4\x97s, i\xc5\xa1vedamas migracijos indeksas, sudaroma demografin\xc4\x97 prognoz\xc4\x97.'